康師見訪於竹閣因師臣師同賦問訊元老人
作者：許景衡
朝代：宋

paragraphs: 道人樂巖栖，泉石厭眼耳。
胡爲一葉舟，汎汎西湖水。
應憐老居士，巾屨困塵滓。
相從一笑頃，茗盌浮雲蘂。
江天正揺落，秋色淡如洗。
宴坐俯層軒，梢雲森鳯尾。
眷言東溪老，挺立萬夫偉。
平生海潮音，卷舌付諸子。
維此岑邃師，道學究終始。
當年幾酬對，萬法一彈指。
要當出新句，特用問興止。
江河有餘潤，今我亦隨喜。